Πληροφορίες: Ελένη Χαριτάκη

Εξαιρετικά επείγον

**Αθήνα:** 21.10.2022

**Αρ. Πρωτ.:** 1544

ΠΡΟΣ: κ. Κυριάκο Μητσοτάκη, Πρωθυπουργό της Χώρας

**ΚΟΙΝ: «Πίνακας Αποδεκτών»**

ΘΕΜΑ: «Σχετικά με το ζήτημα των πλειστηριασμών πρώτης κατοικίας για άτομα με αναπηρία ή/και χρόνια πάθηση και τις οικογένειές τους**»**

***Αξιότιμε κύριε Πρωθυπουργέ,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Συγκεκριμένα όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία ***«Διεκδικούμε Μαζί»*** παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο.

Σε συνέχεια μιας σειράς παρεμβάσεων και προτάσεών μας σχετικά με το ζήτημα της προστασίας της κύριας κατοικίας, με την παρούσα επιστολή επανερχόμαστε στο φλέγον αυτό ζήτημα. Καθημερινά γινόμαστε αποδέκτες της ανησυχίας και της δυσαρέσκειας των ατόμων με αναπηρία ή/και χρόνια πάθηση και των οικογενειών τους σχετικά με επικείμενους πλειστηριασμούς πρώτης κατοικίας.

Είναι γνωστό ότι τα άτομα με αναπηρία έχουν δει το εισόδημά τους να πλήττεται σε πολλαπλό βαθμό, καθώς, πέραν των συνεπειών της οικονομικής και υγειονομικής κρίσης και της υποβάθμισης των παροχών υγείας και πρόνοιας, αντιμετωπίζουν το πρόσθετο κόστος διαβίωσης που πηγάζει από την αναπηρία τους. Μια ενδεχόμενη απώλεια της κύριας κατοικίας τους, θα σημάνει την στέρηση του αναφαίρετου και καθολικού δικαιώματος στη στέγαση και θα επιφέρει πλήρη αδυναμία διαβίωσης και καταπάτηση κάθε αισθήματος αξιοπρέπειας και ασφάλειας.

Γι’ αυτό, είναι επιτακτική η ανάγκη να ληφθούν άμεσα και αποτελεσματικά μέτρα για την διακριτή και πλήρη προστασία των ατόμων με αναπηρία και των οικογενειών τους από πλειστηριασμούς ακινήτων, ανεξαρτήτως του οφειλόμενου ποσού, πρωτίστως στις περιπτώσεις που αφορούν την πρώτη κατοικία, και στη συνέχεια την δευτερεύουσα.

Πιο συγκεκριμένα, ένα από τα μέτρα που είναι αναγκαίο να ληφθούν, σχετίζεται με το **νέο πρόγραμμα συνεισφοράς του Δημοσίου σε ευάλωτους οφειλέτες (ν.4916/22) που δεν μπορούν να ανταπεξέλθουν στις δανειακές τους υποχρεώσεις.** Διαπιστώνουμε ότι στους δικαιούχους δεν περιλαμβάνεται διακριτά η κατηγορία των ατόμων με αναπηρία ή/και χρόνια πάθηση, και ότι τα εισοδηματικά κριτήρια ένταξης στο πρόγραμμα είναι πολύ χαμηλά, με αποτέλεσμα να αποκλείονται από το πρόγραμμα χιλιάδες οφειλέτες, παρ’ όλο που δεν έχουν οικονομικά υψηλό επίπεδο διαβίωσης.

Προτείνουμε το συγκεκριμένο μέτρο να τροποποιηθεί ως προς :

* **την πρόβλεψη ένταξης και προστασίας των ατόμων με αναπηρία ή/και χρόνια πάθηση και των οικογενειών τους**
* **την διεύρυνση των εισοδηματικών/περιουσιακών και λοιπών κριτηρίων**

***Αξιότιμε κύριε Πρωθυπουργέ,***

Στη βάση των επιταγών του *Συντάγματος* αλλά και της *Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες*, τα άτομα με αναπηρία/χρόνιες παθήσεις και τα μέλη των οικογενειών τους, πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους.

Σύμφωνα με **το άρθρο 28** της *Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρία,* που η χώρα μας μαζί με το Προαιρετικό της Πρωτόκολλο επικύρωσε με τον **Ν. 4074/2012,** το οποίο αφορά στο **Ανεκτό βιοτικό επίπεδο και κοινωνική προστασία** *«τα Συμβαλλόμενα Κράτη αναγνωρίζουν το δικαίωμα των ατόμων με αναπηρίες για ένα βιοτικό επίπεδο ανεκτό, για τα ίδια και τις οικογένειές τους, συμπεριλαμβανομένης και της κατάλληλης διατροφής, ένδυσης και κατοικίας, και για συνεχή βελτίωση των συνθηκών διαβίωσης και λαμβάνουν τα κατάλληλα μέτρα για να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας, 2β. να διασφαλίζουν την πρόσβαση από τα άτομα με αναπηρίες (…) στα προγράμματα κοινωνικής προστασίας και τα προγράμματα μείωσης της φτώχειας».*

Θέτουμε υπόψη σας την παρούσα επιστολή και αναμένουμε την θετική σας ανταπόκριση, προκειμένου να γίνουν οι απαραίτητες νομοθετικές ρυθμίσεις, ώστε να προστατευθεί η κατοικία των ατόμων με αναπηρία ή/και χρόνια πάθηση και των οικογενειών τους, και να μην δούμε ούτε ένα άτομο με αναπηρία/χρόνια πάθηση άστεγο.

Εν αναμονή της άμεσης ανταπόκρισής σας, σας ευχαριστούμε θερμά.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* κ. Γ. Γεραπετρίτη, Υπουργό Επικρατείας
* κ. Α.-Σ. Γεωργιάδη, Υπουργός Ανάπτυξης & Επενδύσεων
* κ. Χρήστο Σταϊκούρα, Υπουργό Οικονομικών
* κ. Κ. Χατζηδάκη, Υπουργό Εργασίας & Κοινωνικών Υποθέσεων
* Γραφείο Υφυπουργού παρά τω Πρωθυπουργώ, κ. Ά. Σκέρτσου
* Γραφείο Υφυπουργού Εργασίας και Κοινωνικών Υποθέσεων, κ. Π. Τσακλόγλου
* Γραφείο Υφυπουργού Εργασίας και Κοινωνικών Υποθέσεων, Δ. Μιχαηλίδου
* Γραφείο Γ. Γ. Υπ. Εργασίας και Κοινωνικών Υποθέσεων, κ. Γ. Σταμάτη
* Γραφείο Γ.Γ. Συντονισμού της Κυβέρνησης, κ. Θ. Κοντογεώργη
* Πρόεδρο και Μέλη Εθνικής Αρχής Προσβασιμότητας
* Οργανώσεις - μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |